KIRJALLINEN KYSYMYS E-1794/99

esittäjä(t): Michiel van Hulten (PSE) komissiolle

(11. lokakuuta 1999)

Aihe: HP De Tijd -lehdessä 27. elokuuta 1999 julkaistu artikkeli Euroopan komission harjoitteluohjelmasta

1. Tunteeko komissio 27. elokuuta 1999 alankomaalaisessa HP De Tijd -viikkolehdessä ilmestyneen artikkelin, jonka otsikko on Isä, minä opin lobbaamaan ja joka koskee Euroopan komission harjoitteluohjelmaa?

2. Onko totta entisen harjoittelija Dabertrandin väite, että Euroopan komission pääsihteeristön harjoittelijat saavat päättää pienistä, korkeintaan 50 000 euron tukianomuksista? Jos väite on tosi, mitä tällaiset anomukset koskevat ja kuinka monta niitä käsitellään vuosittain?

3. Onko totta Dabertrandin väite, että tukihakemukset hylätään automaattisesti, jos anomuksen tekijä toimittaa liikaa tietoa tai kirjoittaa asianmukaisten kenttien ulkopuolelle tai jos anomusta ei ole laadittu anomuksen tekijän omalla kielellä? Jos tämä on totta, mitä anomuksia on käsitelty tällä tavalla? Ovat anomusten tekijät tietoisia siitä, että heidän anomuksensa on hylätty muodollisten seikkojen perusteella?

4. Artikkelista ilmenee myös, että harjoittelijoiden ansioluettelossaan ilmoittamaa kielitaitoa ei mitata valintaprosessin aikana? Lisäksi harjoittelijat sijoitetaan komission eri yksikköihin etupäässä passikuvan perusteella. Aikooko komissio muuttaa harjoittelijoiden valintamenettelyä niin, että se perustuu yksinomaan todistettuihin taitoihin eikä passikuviin?

Viviane Redingin komission puolesta antama vastaus

(10. marraskuuta 1999)

1. Komissio kiittää arvoisaa parlamentin jäsentä huomion kiinnittämisestä HP De Tijd -lehdessä julkaistuun artikkeliin. Komissio on pahoillaan siitä, että tässä artikkelissa on tahallaan vääristelty muutamien komission virkamiesten ja harjoittelijoiden esittämiä ajatuksia. Useat artikkelissa mainitut harjoittelijat ovat ilmoittaneet komissiolle aikovansa esittää erittäin jyrkän vastalauseen kyseiselle viikkolehdelle, koska heidän sanomakseen ja tekemäkseen väitetty on useimmissa tapauksissa täysin keksittyä.

2. Dabertrandin entinen yksikönpäällikkö on haastatellut häntä tapahtuneen jälkeen. Dabertrand kiistää jyrkästi hänen sanomakseen esitetyn väitteen siitä, komission pääsihteeristön harjoittelijat saisivat päättää pienistä, alle 50 000 euron tukianomuksista. Harjoittelijat eivät ole koskaan osallistuneet tukianomusten käsittelyyn missään vaiheessa.

3. Ei pidä vähimmässäkään määrin paikkaansa, että tukianomukset hylätään automaattisesti, jos anomuksen tekijä toimittaa liikaa tietoa tai kirjoittaa asianmukaisten kenttien ulkopuolelle tai jos anomusta ei ole laadittu anomuksen tekijän omalla kielellä. Dabertrand kiistää myös olleensa väärien tietojen lähde.

4. Harjoittelijoita valitessaan komissio tarkastaa tiukasti ja järjestelmällisesti ehdokkaiden hakemukset. Hakijat valitaan akateemisen pätevyyden, asiaan liittyvän kokemuksen ja kielitaidon perusteella. Kunkin kansallisuuden esivalintaryhmät, joiden jäseninä on tätä kansallisuutta olevia kokeneita komission virkamiehiä, tutkivat jokaisen hakemuksen. Yksi artikkelin monista epätarkkuuksista koskee ehdokkaiden valokuvien toimittamista valintamenettelyn aikana. Ehdokkaiden ei tarvitse esittää itsestään valokuvaa missään työhönoton vaiheessa.